‘7de Laan’ nou minder op die kassie7de Laan sal vanaf 5 April slegs op Maandae, Dinsdae en Woensdae te sien wees. Tot dan sal 7de Laan steeds van Maandag tot Vrydag om 18:00 op SABC2 te sien wees. “Ons wil julle graag gerusstel dat ons steeds daaraan toegewy is om relevante, informatiewe en vermaaklike inhoud te produseer,” het die sepie se bestuurspan in ’n verklaring gesê. “Ons komende storielyne is gevul met inspirasie, humor, drama en liefdespassings wat julle aan die gons sal hou.” Die telenovela Die Sentrum begin op Donderdag 8 April, die eerste Donderdag sonder 7de Laan. Volgens Merlin Naicker, groepbestuurder van televisie by die SAUK, het die veranderings ten doel om die openbare uitsaaier geleentheid te bied om sy drama-aanbod te vergroot en te diversifiseer. Die tweede seisoen van Giyani word later vanjaar uitgesaai in ’n nuwe tydgleuf van 21:00 op Donderdae en Vrydae wat beteken dat Muvhango ook vanaf Augustus net Maandae, Dinsdae en Woensdae op die kassie sal wees. “Dit is deel van ons langtermynplan om in gehalte plaaslike inhoud te belê. Om ’n diverse Suid-Afrikaanse gehoor te bedien, beteken dit is noodsaaklik dat ons innoverende en opwindende inhoud verskaf wat kykers sal lok en ook die inkomste sal genereer wat nodig is om die openbare uitsaaier finansieel volhoubaar te hou,” het Naicker gesê.